# Ренат Вәлиуллин (1972)

Ренат Вәлиуллин, Ренат Нәкыйф улы Вәлиуллин (Ренат Накифович Валиуллин, 1972 елның 19 марты, СССР, РСФСР, ТАССР, Арча районы, Урта Сәрдә) ― җәмәгать эшлеклесе, Татарстан халыклары ассамблеясе советы башкарма комитеты җитәкчесе (2024 елдан), Татарстан Республикасының Санкт-Петербург шәһәре һәм Ленинград өлкәсе буенча даими вәкиле (2015―2024), филология фәннәре кандидаты, Татарстанның атказанган мәдәният хезмәткәре (2013). VII чакырылыш Татарстан Республикасы Дәүләт Советы депутаты (2024 елның 8 сентябреннән).

# Ренат Вәлиуллин (1972)
## Тәрҗемәи хәле

1972 елның 19 мартында Арча районы Урта Сәрдә авылында туган. Казанда «татар теле, әдәбияты, тарих укытучысы» белгечлеге буенча дәүләт университетын (1994), Сарытауда «дәүләт һәм муниципаль идарә» белгечлеге буенча Столыпин исемендәге Дәүләт хезмәте академиясен (2004, читтән торып) тәмамлаган. Төрек һәм гарәп телләрен белә.

# Ренат Вәлиуллин (1972)
## Хезмәт юлы

1983 елда — КДУның фәнни китапханәсендә кулъязмалар һәм сирәк китаплар бүлегендә шәрык секторы хезмәткәре.
1996―1998 елларда ― Татар дәүләт гуманитар-педагогика университетының тарих укытучысы.
1998―2001 елларда ― ТР ФА Тарих институтында гыйльми хезмәткәр.
2001―2002 елларда ― Питрәч районы администрациясендә гомуми бүлек мөдире.
2002―2004 елларда ― Бөтендөнья татар конгрессы Башкарма комитетында Россия төбәкләрендәге татар оешмалары белән эшли торган бүлек мөдире.
2004―2005 елларда ― ТР Министрлар Кабинеты аппаратының ТР халыклары телләрен үстерү бүлеге әйдәүче референты.
2005―2007 елларда ― БТК Башкарма комитеты рәисенең урынбасары.
2007―2008 елларда ― ТР Министрлар кабинеты каршындагы Дин эшләре советы рәисе, 2008―2011 елларда ― ТР Министрлар кабинеты каршындагы Дин эшләре идарәсе рәисе.
2011 елда ― ТР премьер-министры урынбасарының ярдәмчесе.
2012 елда ― БТК Башкарма комитеты рәисенең беренче урынбасары.
2015 елның апреленнән ТР Президенты в.б. Рөстәм Миңнехановның 375нче Указы белән Татарстан Республикасының Санкт-Петербург шәһәре һәм Ленинград өлкәсе буенча даими вәкиле итеп билгеләнгән. Даими вәкил буларак, Татарстан Республикасы белән Санкт-Петербург шәһәре һәм Ленинград өлкәсе арасындагы икътисади һәм гуманитар элемтәләрне киңәйтү, татарларның милли-мәдәни тормышына ярдәм итү белән шөгыльләнә. Россиянең төньяк- көнбатышындагы Архангельск, Вологда, Калининград, Киров, Новгород, Мурманск, Псков өлкәләре, шулай ук өч Балтыйк буе иле (Эстония. Литва, Латвия) белән Татарстанның элемтәләре дә аның вәкәләтенә керә.
2024 елның февраленнән ― Татарстан халыклары ассамблеясе советы башкарма комитеты җитәкчесе.
2024 елның 8 сентябреннән ― VII чакырылыш Татарстан Республикасы Дәүләт Советы депутаты. Татарстан Республикасы Дәүләт Советында «Бердәм Россия» фракциясе әгъзасы. Татарстан Республикасы Дәүләт Советының Дәүләт корылышы һәм җирле үзидарә комитеты әгъзасы.

# Ренат Вәлиуллин (1972)
## Гыйльми кызыксынулар өлкәсе

Революциягә кадәр татарча чыккан дәреслекләр турында кандидатлык диссертациясе яклаган (фәнни җитәкчесе филология фәннәре докторы академик Әбрар Кәримуллин), 3 монография чыгарган, басылып чыккан фәнни мәкаләләре бар.
* Татар мәктәп-мәдрәсәләрендә кулланылган гуманитар фәннәр буенча дәреслекләр (XIX йөз азагы ― XX йөз башы). Казан: Хузур, 2016.

# Ренат Вәлиуллин (1972)
## Гаилә хәле

Өйләнгән, ике улы бар.

# Ренат Вәлиуллин (1972)
## Бүләкләре, мактаулы исемнәре

* 2005 – «Казанның 1000 еллыгы истәлегенә» медале
* 2013 – Татарстанның атказанган мәдәният хезмәткәре
* 2014 – «Фидакарь хезмәт өчен» медале (Татарстан)
* 2019 ― Санкт-Петербург Губернаторының Рәхмәт хаты
* 2020 ― Ленинград өлкәсе Губернаторының Рәхмәте
* 2021 ― Татарстан Республикасы Президентының Рәхмәте
* 2022 – Татарстан Республикасы Инвестицион үсеш агентлыгының Мактау грамотасы
* 2022 – «Татарстан Республикасы алдындагы казанышлар өчен» ордены медале (Татарстан)